|  |
| --- |
| **REZOLUȚIE** |
| Comitetul Economic și Social European |
| **Votați pentru o Uniune Europeană unită, democratică, competitivă, durabilă și socială** |
| \_\_\_\_\_\_\_\_\_\_\_\_\_ |
| Raportori:**Christa SCHWENG** (Grupul I))**Cinzia DEL RIO** (Grupul II)**Ioannis VARDAKASTANIS** (Grupul III) |

**RO**

|  |  |
| --- | --- |
| Temei juridic | Articolul 52 alineatul (4) din Regulamentul de procedură |
|  | Rezoluție |
| Data adoptării în sesiunea plenară | 20/3/2024 |
| Sesiunea plenară nr. | 586 |
| Rezultatul votului (voturi pentru/voturi împotrivă/abțineri) | 139/00/05 |

***Votați pentru o Uniune Europeană unită, democratică, competitivă, durabilă și socială***

În ajunul alegerilor pentru Parlamentul European, noi, membrii Comitetului Economic și Social European, reprezentând organizațiile societății civile, vă invităm, cetățeni ai UE, să vă exercitați dreptul democratic de a vota.

Parlamentul European, singurul organ al UE ales în mod direct, adoptă prin codecizie legile și bugetul Uniunii Europene. De asemenea, participă la procesul de numire a comisarilor europeni.

Votând în iunie, ca cetățeni ai UE, veți avea posibilitatea de a-i alege pe deputații în Parlamentul European și de a vota pentru o integrare europeană mai puternică.

Uniunea Europeană este o poveste de succes.

Am trecut prin perioade dificile, dar nimeni nu poate nega că Uniunea Europeană a fost garantul păcii, al democrației, al prosperității economice și progresului social pentru statele sale membre și cetățenii lor.

Datorită Uniunii, avem libertatea să lucrăm, să studiem și să facem afaceri în toate țările UE.

Cu toate acestea, încă ne confruntăm cu provocări. Preocupările noastre cele mai urgente sunt creșterea costului vieții și inflația, războaiele din vecinătate, migrația, urgența climatică și restrângerea spațiului civic.

Nicio țară din UE nu poate face față singură acestor provocări. Naționalismul, populismul și soluțiile bazate pe perspectiva unui singur stat nu sunt răspunsul adecvat. Colaborarea, cooperarea și convergența, însă, da.

Numai într-o Uniune Europeană **unită, democratică, competitivă, durabilă și socială** putem înregistra progrese reale în soluționarea acestor probleme și putem inversa inegalitățile și disparitățile din interiorul țărilor și dintre acestea.

UE se întemeiază pe valori comune – democrație, protecția drepturilor omului, libertatea de exprimare, statul de drept, toleranță, justiție, nediscriminare, egalitate, solidaritate și participare democratică. Aceste valori trebuie consolidate, apărate și ocrotite în permanență. Sărăcia și excluziunea socială trebuie prevenite cu orice preț.

Am învățat că pacea este durabilă numai în economiile și societățile în care domnesc coeziunea teritorială și socială, respectarea drepturilor fundamentale și statul de drept și care se întemeiază pe standarde ridicate în materie de justiție socială. Prin urmare, UE trebuie să fie un actor influent pe scena mondială pentru a preveni și soluționa conflictele, pentru a investi în multilateralism și pentru a construi o pace durabilă.

Numai o Uniune Europeană puternică va fi în măsură să își susțină modelul economic și social prin garantarea – într-un mod eficace și echitabil – a securității economice și alimentare, a competitivității globale și a tranziției digitale și verzi, deoarece acestea vor transforma modul în care trăim, producem, lucrăm și consumăm.

**Să milităm pentru o Uniune Europeană** care îi plasează pe TOȚI cetățenii în centrul acțiunilor ei, care oferă șanse tuturor, permițându-le să își valorifice potențialul și să-și promoveze participarea activă la viața civică și la procesele politice naționale și europene.

**Să milităm pentru o Uniune Europeană** **extinsă**, care să ne permită să trăim într-o societate pașnică și deschisă, care să protejeze mediul, în care fiecare dintre noi să fie respectat și în care să ne simțim legați printr-o identitate europeană, cu diversitatea ei culturală.

Ca membri ai Comitetului Economic și Social European, ne unim eforturile pentru o UE care produce rezultate și răspunde mai bine așteptărilor și nevoilor cotidiene ale cetățenilor săi, ale lucrătorilor și ale întreprinderilor deopotrivă.

Să ne unim forțele și să votăm pentru o Uniune Europeană unită, democratică, competitivă, durabilă și socială.

Votul vostru contează.

Bruxelles, 20 martie 2024

Oliver RÖPKE

Președintele Comitetului Economic și Social European

\_\_\_\_\_\_\_\_\_\_\_\_\_